钦定古今图书集成/理学汇编/学行典/第177卷 > 孝经 > 《天子章》
## 钦定古今图书集成/理学汇编/学行典/第177卷 > 孝经 > 《天子章》

子曰：“爱亲者不敢恶于人，敬亲者不敢慢于人。爱敬
尽于事亲，而德教加于百姓，刑于四海，盖天子之孝
也。《甫刑》云：‘一人有庆，兆民赖之’。”

〈疏〉正义曰：此陈天子之孝也。所谓“爱亲”者，是天子身行爱敬也。“不敢恶于人，不敢慢于人”者，是天子施化，使天下之人皆行爱敬，不敢慢恶于其亲也。言天子岂唯因心内恕，克己复礼，自行爱敬而已，亦当设教施令，使天下之人不慢恶于其父母。如此，则至德要道之教，加被天下，亦当使四海慕化而法则之。此盖是天子之行孝也。